དེར་བརྟེན།ངེས་པར་དུ་ཞིང་ལས་ལག་རྩལ་ཐད་དུ་མ་དངུལ་གཏོང་ཤུགས་རྒྱུན་མཐུད་སྒོས་ཇེ་ཆེར་གཏོང་བ་དང་།ཞིང་ལས་འཕེལ་རྒྱས་སུ་གཏོང་བའི་ཚན་རྩལ་གསར་བསྐྲུན་མ་དངུལ་ཇེ་མང་དུ་གཏོང་དགོས།ཚོད་འཛིན་དབྱེ་མཚམས་གཏོར་ནས།ཕན་འབྲས་ལྡན་པའི་ངང་ཐོན་ཁུངས་ཧྲིལ་སྒྲིག་བྱེད་པ་དང་།སྟོབས་ཤུགས་མཉམ་འདོན་གྱིས་གསར་བསྐྲུན་བྱེད་པའི་ནང་རྐྱེན་འཛུགས་པ།ཞིང་ལས་ཚན་རྩལ་ཞིབ་འཇུག་ལས་གཞི་འགོད་པའི་ནང་རྐྱེན་དང་ཞིང་ལས་ཚན་རྩལ་ཞིབ་འཇུག་དཔྱད་འཇོག་ནང་རྐྱེན་འཐུས་ཚང་དུ་གཏོང་དགོས།ཚན་རིག་ཞིབ་འཇུག་ཁང་བཅོས་སྒྱུར་གཏིང་ཟབ་མོ་བྱེད་པ།ཧུར་ཐག་སྒོས་ཚན་རིག་ཞིབ་འཇུག་མི་སྣར་ཞིབ་འཇུག་ལས་དོན་སྤེལ་བར་སྔར་ལས་རང་འདོད་རང་མོས་དང་།སྔར་ལས་ལྷོད་ཡངས་ཀྱི་གསར་སྐྲུན་ཁོར་ཡུག་ཞིག་བསྐྲུན་དགོས།དེང་རབས་ཞིང་ལས་ཐོན་ལས་ལག་རྩལ་མ་ལག་འཛུགས་སྐྲུན་ཤུགས་ཆེན་པོས་སྤེལ་ནས།དེའི་ལག་རྩལ་གསར་བསྐྲུན་དང་དཔེ་སྟོན་སྐུལ་ཁྲིད་ཀྱི་ནུས་པ་འདོན་དུ་འཇུག་དགོས།ཞིང་ལས་ཁོངས་གཏོགས་ཀྱི་རྒྱལ་ཁབ་ཀྱི་གནད་ཆེ་སའི་ཚོད་ལྟ་ཁང་དང་།རྒྱལ་ཁབ་བཟོ་སྐྲུན་ལག་རྩལ་ལྟེ་གནས།སྡེ་ཁག་གིས་ཕྱེ་བའི་ཚོད་ལྟ་ཁང་དང་ཚོད་ལྟ་རྟེན་གཞི་སོགས་སྤྱི་པའི་རང་བཞིན་ལྡན་པའི་གསར་བསྐྲུན་བྱ་ཡུལ་འཛུགས་སྐྲུན་ཤུགས་སྣོན་བྱེད་དགོས།རྒྱལ་ཁབ་ཀྱི་གནད་ཆེ་སའི་ཤེས་ལྡན་མི་སྣའི་བཟོ་སྐྲུན་ནི་ཞིང་ལས་ཁྱབ་ཁོངས་སུ་ཕྱོགས་ལྷོང་བྱེད་དགོས་པ་དང་།མུ་མཐུད་དུ་གསར་བསྐྲུན་ཤེས་ལྡན་མི་སྣ་སྐྱེད་སྲིང་འཆར་གཞི་དང་ཞིང་ལས་ཚན་རྩལ་ཞིབ་འཇུག་གི་ཕུལ་བྱུང་ཤེས་ལྡན་མི་སྣ་སྐྱེད་སྲིང་འཆར་གཞི་ལག་ལེན་བྱས་ནས།ཞིང་ལས་ཚན་རྩལ་སྣེ་ཁྲིད་མི་སྣ་དང་གསར་བསྐྲུན་དཔུང་སྡེ་སྐྱེད་སྲིང་བྱེད་པའི་གོམ་སྟབས་ཇེ་མགྱོགས་སུ་གཏོང་དགོས།།